|  |  |
| --- | --- |
| **ROKODELSKA PANOGA** | **Glasbilarstvo – izdelovanje glasbil** |
| **POVZETEK** | |
| Izdelovanje glasbil ali glasbilarstvo obsega izdelovanje glasbil (glasbenih inštrumentov) za izvajanje glasbe. To so ročno izdelani predmeti, iz katerih ljudje izvabljajo zvoke. | |
| **OPIS PANOGE** | |
| Glasbila lahko delimo na več načinov, a najbolj uveljavljeni sta delitvi po načinu izvajanja (godala, pihala, tolkala, trobila, brenkala, glasbila s tipkami) in znanstvena (akustična) razdelitev (idiofoni – samozveneči inštrumenti, metalofoni – inštrumenti, pri katerih zveni kovina, ksilofoni – inštrumenti, pri katerih zveni les, kordofoni – inštrumenti, ki zvenijo z vibriranjem strun, aerofoni – inštrumenti, ki delujejo s pomočjo zraka, membranofoni – inštrumenti, pri katerih zvenijo napete kože, elektrofoni – inštrumenti, ki delujejo s pomočjo elektrike ali elektronike).  Glede na delitev glasbil lahko razberemo, da gre za različne materiale (les, kovina, glina, usnje, lubje …), tehnike in uporabljeno orodje. Izdelava inštrumenta temelji na poznavanju in pravilni izbiri materiala, ki ga je potrebno primerno pripraviti (les npr. pravilno razžagati, sušiti, hraniti …). Sledi ustrezna obdelava materiala (za harmoniko npr. pravilna izbira obdelave lesa, način obdelave lesa, lepljenje lesa, urarska natančnost pri montaži spojev in sklopov, prava izbira glasilk …), da se ohrani ali ustvari resonančnost in kakovost zvoka. Na koncu je glasbilo treba uglasiti, za kar je potreben občutek za zvok in posluh. Za svoje delo potrebujejo izdelovalci različna orodja in prilagojene stroje za izdelavo.  Izdelovanje glasbil zahteva posluh, potrpežljivost, čas, znanje in veščine ter orodje. Včasih so bili naravni materiali lažje dostopni, dandanes pa je včasih težko priti do tradicionalnih materialov (npr. težko je dobiti dovolj trde trstike za izdelavo trstenk) in jih nekateri zamenjajo s sodobnimi (lepila, umetne mase …). Pri tem morajo paziti tudi na to, da so materiali med seboj kompatibilni in je rezultat trajnejše glasbilo.  Izdelovalci glasbil v Sloveniji imajo različne statuse. Lahko so registrirani kot podjetniki, obrtniki, rokodelci ali pa se z izdelovanjem ukvarjajo ljubiteljsko.  Nekatera ljudska glasbila (trstenke, žvegle, harmonike …) so posebnost in so se razvila na podlagi znanj naših mojstrov. Ljudsko glasbilo lahko postane vsak predmet, doma narejen ali kupljen, oz. vsako glasbilo, če nanj igrajo ljudski godci glasbo s svojega godčevskega sporeda. O tem ali je neko glasbilo ljudsko ali ne, odloča raba.  Izdelovalci ljudskih glasbil so: Darko Korošec, Anton Petek, Vera Vradjan in drugi. Mengeš je sinonim za izdelovalce harmonik: Melodija Glasbila, Kapš, TOTTER MIDI. Med izdelovalce harmonik sodita tudi delavnica harmonik Rutar in Harmonike Boris Dečman. Med dejavnimi glasbilarji so tudi goslarji: Goslarski atelje Šobar, Goslarstvo Demšar, Goslarstvo Skaza, Ivan Milič, Milan Oreški, Goslarski atelje Radaljac ... Vlado Nunčič izdeluje lajne, opreklje, violinske psalterje, organistrume ali sukajoče gosli, piščali. Izdelovalca citer sta Jože Holcman in Vinko Novak. Med glasbilarske mojstre uvrščamo tudi izdelovalce orgel: orglarska delavnica Močnik, Orglarstvo Škrabl, Orglarstvo Kolar, Matjaž Sodin, Boštjan Černe, Marjan Bukovšek, Srečko Narat (izdelovanje piščali) ... Med izdelovalce kitar sodijo: Conti, Aleš Erman, TON Tomaž Šinko, Luka Zaletelj ...  Izdelovanje in uporaba otroških glasbil, zvočil in zvočnih igrač je pomemben segment pri izobraževanju mladih. S temi predmeti otroci pri svoji igri »delajo« zvok tako, da nanje piskajo, trobijo, brenkajo, godejo, tolčejo, ropotajo, drdrajo, drsajo po podlagi. Otroci za izdelavo uporabijo materiale, ki jo jim dostopni (preprosti predmeti iz narave ali okolice).  Najstarejše glasbilo na svetu, 60.000-letna piščal, je bila najdena med arheološkimi izkopavanji najdišča Divje babe blizu Cerknega in je izdelek neandertalca. Izdelana je iz stegnenice mladega jamskega medveda, v katero so narejene štiri luknjice.  Inštrumentalna glasba ima v Sloveniji dolgo tradicijo. Prvo upodobitev inštrumenta panova piščal (ali trstenke) si lahko ogledamo na situli iz Vač (5. stoletje p. n. št.). V srednjem veku je bilo izdelovanje glasbil domena različnih obrtnikov: trobila so izdelovali mojstri kovinskih strok: zlatarji, kotlarji, kleparji; izdelovanje lesenih pihal pripisujejo tesarjem ali strugarjem … V preteklosti so glasbilarski mojstri izdelovali različne inštrumente in so se redkeje specializirali za samo eno zvrst. Ker je bil slovenski prostor premajhen za nastanek večjih glasbilarskih delavnic, je veliko inštrumentov prišlo k nam iz tujine, predvsem pihala, trobila in tolkala.  Z glasbo se srečujemo ob različnih šegah in navadah koledarskega leta (npr. pust, koledovanja), življenjskega cikla (npr. praznovanja osebnih praznikov, obletnice, poroke, valete, maturantski plesi) in ob drugih praznovanjih (npr. veselice, različni dogodki, lokalna praznovanja). Glasba in glasbila so pomembni tako v našem vsakdanjiku in ob prazničnih dnevih kot tudi kot del nekaterih muzejskih postavitev in zbirk: tako v razdelku Ljudska glasba na razstavi Med naravo in kulturo v Slovenskem etnografskem muzeju; najbogatejša pa je zbirka glasbil na Ptujskem gradu, saj šteje okoli 300 glasbil za igranje umetne in ljudske glasbe. Po Sloveniji so tudi zasebne zbirke, povezane z glasbo in inštrumenti: Muzej Lojzeta Slaka, Muzej Avsenik … | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Izdelovanje glasbil zahteva posluh, potrpežljivost, čas, znanje in veščine ter orodje, poznavanje materialov (naravni materiali, kovine, umetne mase …). Znanje se prenaša iz roda v rod, posebno formalno izobraževanje ne obstaja. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v Register nesnovne kulturne dediščine, nosilcev znanj in veščin izdelovanja glasbil od začetka (priprave materiala) do končnega izdelka je vedno manj. Nabor izdelovalcev glasbil (glede na vrsto) je velik in nosilci še vedno so (predvsem za izdelavo ljudskih glasbil). |
| **Vidik identitete in prepoznavnosti** | Izdelovanje glasbil je lahko dobičkonosna panoga, zato potekajo promocijski dogodki, posredno tudi z različnimi glasbenimi dogodki. Rokodelci se med seboj (večinoma) ne povezujejo. Panoga je pomemben del identitete kraja (npr. Mengša) in države, nima pa pomembnejše vloge pri ohranjanju kulturne krajine. |
| **Vidik družbenega in gospodarskega napredka** | Organizacija dela, tehnike in pripomočki ostajajo tradicionalni. Nekatera orodja in materiali so postali sodobnejši.  Zaradi pomena glasbe v slovenskem prostoru imajo izdelovalci glasbil pomembno družbeno in gospodarsko vlogo. Z uporabo tradicionalnih materialov pozitivno prispevajo k trajnostnim vidikom in varovanju okolja. |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje in prenos znanj poteka v manjši meri. Nekateri glasbilarji svoje znanje posredujejo mlajšim, predvsem izdelovalci ljudskih glasbil so vpeti v društvene dejavnosti. |
| **Vidik učinkov na turizem** | Dejavnost ni neposredno vpeta v turistično dejavnost, je pa posredno, saj so številne turistične prireditve povezane z glasbeniki, ki glasbo na glasbila izvajajo. Prav tako so na voljo turistični spominki, ki predstavljajo glasbilarsko dediščino. |
| **Viri in literatura** | Cvetko, Igor  2008, *Ljudska glasba*. V: Med naravo in kulturo: vodnik po stalni razstavi Slovenskega etnografskega muzeja. Ljubljana: str. 124–131, 144.  Korez-Korenčan, Darja  2003 *Slovenski glasbilarski mojstri: čarodeji vesoljne govorice.* Ljubljana: Forma 7  Koter, Darja  2001 *Glasbilarstvo na Slovenskem*. Maribor: Obzorja |